Nuus « Oudtshoorn Nuus Koerant Klein Karoo Newspaper | DIE HOORN
Argief vir die 'Nuus' Kategorie
Regering wil ingryp
DIE Wes-Kaapse en nasionale regering gaan na verwagting eersdaags in die Groter Oudtshoorn ingryp om die huidige dooiepunt wat die dorp se munisipale raad bereik het, aan te spreek.
Geen party of alliansie het tans 'n volstrekte meerderheid (13 stemme) om 'n besluit in die raad te neem nadat vyf raadslede op 31 Mei uit die ANC bedank het nie. Die DA/Cope-koalisie bestaan uit 12 en die ANC/ NPP/Icosa-koalisie uit 8 raadslede. (more…)
In Nuus gepos | Kommentaar (1) »
Avian Influenza op 6 plase
'N AVIAN Influenza-virus wat twee maande gelede op 'n plaas in die Oudtshoorn-omgewing gevind is, is nou ook op vyf ander plase oor 'n wye gebied in die Klein Karoo-vallei gevind.
Volgens dr Edwin Dyason, die staatsveearts op George, is die H7N7-virus wat tans by volstruise in die omgewing gevind word, laag-patogenies en daarom nie gevaarlik nie. (more…)
In Nuus gepos | Kommentaar (0) »
Matriekleerder in hospitaal ná botsing
Kobus Malan wat erg beseer is toe 'n leerlingbestuurder in 'n ligte vragmotor sy bromponie getref het.
'N SEUN wat verlede week op Oudtshoorn deur 'n leerlingbestuurder in 'n ligte vragmotor van sy bromponie afgery is, het Dinsdag operasies vir twee gebreekte sleutelbene en 'n gekraakte borsbeen ondergaan.
Inwoners van Oudtshoorn vrees al geruime tyd dat een van hul mede-inwoners, veral kinders, die slagoffer kan word van die vele botsings waarin onervare leerlingbestuurders gereeld op die dorp betrokke is.
Die ongeluk het verlede Woensdag omstreeks 16:10 op die hoek van Jan van Riebeeckweg en Rademeyerstraat plaasgevind.
Kobus Malan (17), 'n matriekleerder van Langenhoven Gimnasium op Oudtshoorn, sê hy kan nie presies onthou wat tydens die ongeluk gebeur het nie.
"Ek onthou ek het uit Parkweg in Rademeyerstraat gedraai. Ek het by 'n stopstraat gewag toe die trokkie van die Safaripad se kant af gekom het. Dit is al wat ek kan onthou," vertel hy. (more…)
In Nuus gepos | Kommentaar (2) »
Drankraad slaan toe op klubs
DIE Wes-Kaapse Drankraad het een perseel op Oudtshoorn gesluit en 'n ander perseel beboet wat nie aan die voorwaardes van hul dranklisensies voldoen het nie.
Die Drankraad besoek sedert begin Junie in samewerking met die Polisie persele waar drank verkoop word in Oudtshoorn, Ladismith, Calitzdorp, Dysselsdorp, Uniondale, Prins Albert, De Rust en langs die R62. (more…)
• Absa Calitzdorp Port & Wine Festival. (Until Monday 17 June)
• Rooiheuwelmark by Jamstreet Plaas. Vanaf 09:00. Navrae: 082 510 0516.
• Jaarlikse hondeskou op Oudtshoorn van die Outeniqua & George Kennel Club. Ook Sondag. Navrae: 044 272 2412
• Kom werk saam aan die verfraaiing van die omgewing by die hangbrug in Kerkstraat, Oudtshoorn as deel van die Droom Oudtshoorn-projek. Vanaf 09:00. Daar word beoog om die werk by die hangbrug te voltooi en baie hande is nodig. Navrae droomoudtshoorn@gmail.com of 044 272 6017of 083 436 1153. Laat weet ook as jy 'n projek in jou omgewing/ straat wil aanpak. (more…)
Hulp vir Hanro
Hanro du Preez (ag maande) saam met sy ma, me Sue-Marie du Preez (21).
'n BabaSEUNTJIE van Oudtshoorn het dringend steun nodig vir 'n noodsaaklike operasie om 'n hart-defek te herstel.
Volgens klein Hanro du Preez (agt maande) se ma, me Sue-Marie du Preez (21), is haar seun op op 3 Oktober verlede jaar met Down Sindroom en 'n gat in sy hart gebore.
Hy is so klein dat hy kleertjies van 'n baba van tussen 0 en drie maande dra en nog nie 5 kg weeg nie.
"Waar normale mense twee kleppe tussen die vier hartkamers het, het Hanro net een in die middel.
"Tydens die operasie gaan hulle die klep in die helfte toemaak sodat dit twee kleppe vorm en dan sal sy hartjie weer normaal kan werk," verduidelik sy.
Die Du Preez-egpaar, wat finansieel baie swaar trek en ook nie vervoer het nadat hul motor gebreek het nie, het gevra dat die gemeenskap hulle sal bystaan ter wille van Hanro. Hy moet volgende Donderdag in die Kaap wees vir 'n opvolgondersoek waarna besluit sal word wanneer hy geopereer sal word. (more…)
Baba verdrink in fratsongeluk
Me Christina Blaauw (31) met haar seun Jade Blaauw (2).
"Ek gaan haar glimlag die meeste mis. Sy was 'n wonderlike babatjie."
Dit was die hartroerende woorde van me Christina Blaauw (31) wie se ses maande oue baba, Juané Jo-Ann Blaauw, Maandagoggend in die rivier naby die Stomdrifdam buite De Rust verdrink het. Sy bly op die plaas De Hoop in die Middelplaas- omgewing buite De Rust en het die rivier oorgesteek om by die baba se pa, mnr Piet Smit, elders op die plaas te gaan kuier.
Hulle het ook 'n tweejarige seun, Jade Blaauw. Hy was by die huis toe die voorval gebeur het. (more…)
Twee sterf buite Meiringpoort
TWEE mans het Maandagoggend gesterf toe die 'n swaar vragmotor waarmee hulle gery het net buite Meiringspoort aan die Klaarstroomkant omgeslaan het.
Die mans, mnre James Mathansi (47) en Evance Seeto (25), was in die diens van Kargo, 'n nasionale padvervoermaatskappy. (more…)
Man by die Tiep aangeval
Mnr Louis Reeder en sy bakkie nadat hy by die Tiep aangeval is.
'n Man van Oudtshoorn is verlede Saterdag by die munisipale stortingsterrein (Tiep) aangeval terwyl hy gaan vullis weggooi het.
Volgens mnr Louis Reeder het hy klaar die vullis weggegooi en reeds begin ry toe 'n klip deur die agterste venster van die bakkie by hom verbyvlieg.
"Dit het my oor net-net gemis. Ek het so groot geskrik. Die man wat my gehelp het, het net gesê ek moet ry want hulle hardloop nou agter ons aan. Toe ry ek. Ek is nie seker of hulle wapens by hulle gehad het nie," sê hy. (more…)
Portfees is hier!
DIT is die naweek weer Portfees op Calitzdorp!
Die fees vind vanaf Saterdag tot Maandag plaas met die Calitzdorp Stasie as die sentrale feesterrein waar feesgangers deur die naweek kan kuier en port en wyn proe, maar spesiale geleenthede vind ook deur die naweek by die wynkelders en elders in die dorp plaas. (more…)
Clementina se nuwe ateljee
Clementina van der Walt en Albie Bailey by haar nuwe galery 11 km buite Calitzdorp.
DIE bekende keramiekkunstenaar, Clementina van der Walt, se werk maak die naweek deel uit van 'n groepsuitstalling in haar nuwe ateljee 11 km buite Calitzdorp.
Dié Kaapstadse kunstenaar en haar vriend Albie Bailey het enkele jare gelede 'n gedeelte van die oorspronklike plaas Kraaldoorn van mnr Francois Potgieter gekoop. Op dié plaas in die pragtige Groenfonteinvallei het hulle vroeër vanjaar die Kraaldoorn Galery geopen, waar die uitstalling tydens die Portfees die naweek te sien sal wees. (more…)
Volle 104 jaar oud!
Me Leah Solomons (middel) wat pas 104 jaar oud geword het, saam met haar dogter, me Mona Saptou, en twee van haar agteragterkleinkinders, Christiano Soloms (3) en Riaan Spatou (6).
Een van die oudste vroue in Oudtshoorn het pas 104 jaar oud geword.
Me Leah Soloms, inwoner van Bridgton, se verstand is nog helder en sy vertel graag stories uit haar kinderdae en oor die groot griep tydens die Boereoorlog.
"Ek is op Daskop in Dysselsdorp gebore. Ek loop bietjie swaar oor my een been korter is as my ander een, maar verder makeer ek niks," sê sy.
Sy sê haar groot geheim is God se genade.
"Ek loop langs Hom elke dag en sy engele beskerm my, ek sien hulle," vertel sy. (more…)
Wie is 1ste burger?
WIE is die burgemeester van die Groter Oudtshoorn?
Dit was 'n vraag wat vandeesweek dikwels gevra word. (more…)
In Nuus gepos | Kommentaar (3) »
Gegly en geval in sneeu
Dié motorfietsryers is Sondag saam met vier ander val-val en stoot-stoot die sneeubedekte Swartbergpas uit.Foto: Jaco Olivier
SONDAG se skielike kouer temperature, reën en sneeu op die Klein Karoo se berge het verskeie mense wat die Swartbergpas dié dag met fietse of motorfietse aangedurf het, onverhoeds oorval.
Me Maryna Volschenk en mnr Jaco Olivier van Prins Albert was met 'n 4X4-voertuig op pad oor die Swartberg na Oudtshoorn toe hulle op heelparty sukkelende bergfiets- en motorfietsryers afgekom het. Twee bergfietsryers wat op pad was na die Hel het volgens Voschenk baie hard in die ysige reën geval.
Net na die Hel se ingang het hulle op twee motorfietse en 'n Ford-bakkie met 'n motorfiets agterop afgekom. Die bakkie het die motorfiets opgelaai nadat die bestuurder daarvan 'n hele paar keer op pad na bo op die gladde sneeu geval het. (more…)
Klagtes teen Hein Coetzee teruggetrek
KLAGTES van crimen injuria en oproerige gedrag teen die Son-joernalis Hein Coetzee is verlede Donderdag in die Oudtshoorn Landdroshof teruggtrek.
Coetzee is op Dinsdagaand, 29 April, voor die Burgersentrum op Oudtshoorn in hegtenis geneem terwyl hy foto's geneem het tydens 'n betoging teen mnr Marius Fransman, Wes-Kaapse ANC-leier.
'n Polisiebeampte het vroeër die aand pepersproei in sy oë gespuit. (more…)
Weer twee bakkies gesteel
'N INWONER van Oudtshoorn het Dinsdag sy wit Isuzu-bakkie teruggekry nadat dit die vorige nag uit sy erf in die woonbuurt Wesbank gesteel is.
Die Isuzu is een van twee bakkies wat die nag in Wesbank gesteel is.
Mnr Nico Emmerich van Wallisstraat sê sy bakkie het in sy erf voor sy motorhuis geparkeer gestaan toe dit gesteel is.
Dit is Dinsdagmiddag omstreeks 16:00 deur die Polisie in die omgewing van Arbeidsgenot in Jan van Riebeeckweg gevind terwyl hulle besig was met 'n patrollie. (more…)
Flying Scotsman is klaar
Mnr Cilliers Vosloo (71), 'n inwoner van Tuishuis, glimlag breed by die model van The Flying Scotsman waaraan hy twee en 'n half jaar gebou het.
'n TREINLIEFHEBBER van Oudtshoorn, mnr Cilliers Vosloo (71), kan met reg tevrede voel. Hy het 'n model van The Flying Scotsman wat uit ongeveer 650 dele bestaan, oor 'n tydperk van twee en 'n half jaar gebou.
Binne die lokomotief is daar modelmannetjies wat die drywer en stoker voorstel. Die detail is ongelooflik fyn en van die gaatjies wat geboor moes word om alles aan mekaar te sit, is minder as 'n milimeter groot. Alles – tot die steenkool tot grafies – is by die modellokomotief ingesluit.
"Dit het baie geduld geverg, maar ek wou dit graag klaar maak," sê 'n trotse Vosloo. (more…)
Heinie baie siek
Heinie van Straaten (4).
HAAR kind is baie siek, sê me Liza van Straaten, ma van die kankerleiertjie Heinie van Straaten (4) van Oudtshoorn.
Volgens van Straaten het die dokter wat Heinie behandel Vrydag aan hulle verduidelik dat die breinkanker tans versprei, maar dat hulle nie weet of dié proses vinnig of stadig geskied nie.
"Die dokter het mooi gepraat en verduidelik dat Heinie 'n siek seuntjie is en die simptome wat hy tans het is alles as gevolg van die kanker. Hy word tans vir sy griepsimtome behandel en vir kopseer en gebruik 'n nebuliseerder om sy bors oop te maak."
Sy sê Heinie moet oor twee weke vir 'n breinskandering gaan. Daar sal dan bepaal word of hy miskien 'n operasie moet ondergaan of net behandel moet word. (more…)
Water vir plaasmense
Teenwoordiges Donderdag by die oorhandiging van een van sewe watertenks deur die munisipaliteit aan mense wat op plase in Wyk 2, Oudtshoorn, woon.
SEWE watertenks is Donderdagmiddag deur die Oudtshoorn Munisipaliteit aan mense wat op plase in die Buffeldrift-omgewing woon, oorhandig.
Dié mense woon al jare lank in huisies in die gebied sonder enige water in die omgewing van hul blyplekke en sonder toiletgeriewe. Die mense – party bejaardes – moes daagliks twee tot drie kilometer loop om water in 'n kraan of 'n dam te kry. Dit het ook soms gebeur dat van die kinders siek geword het van die damwater.
Die watertenks wat nou op sewe verskillende punte opgerig is en elk 10 000 liter water kan hou, sal elke twee weke deur die munisipaliteit se watertenks hervul word. Die sewe watertenks sal water aan sowat 249 mense verskaf. (more…)
Pawiljoen met groot rugby in gebruik geneem
DIE nuwe pawiljoen van die Bridgton Sportgronde word Saterdag (8 Junie) amptelik in gebruik geneem met 'n heeldaglange rugbytoernooi met die hoofwedstryd tussen die SWD Arende en DHL WP.